Crusaders besef 'mense hou niks van ons' | Netwerk24
Die gevierde afrigter Scott Robertson vier die Crusaders se Aotearoa-titel met sy kenmerklike briekdans. Foto: Getty Images
Superrugby se beste span, die Crusaders, besef hul sukses maak hulle ongewild, maar meen hul kritici moet hulle minstens respekteer.
Die Crusaders het die Chiefs Saterdag in die Nieu-Seelandse Aotearoa-eindstryd in Christchurch met 24-13 geklop vir hul vyfde agtereenvolgende Superrugbytitel.
Die span het in 26 jaar van Superrugby 16 eindstryde gehaal en op 12 geleenthede koning gekraai. Hul oorheersing maak hulle die ongewildste Superspan buite hul franchise-gebied, wat oor die boonste gedeelte van die Suideiland strek.
"Ek besef mense hou niks van ons nie," sê die Crusaders se afrigter, Scott "Razor" Robertson, volgens Rugby365.
"Maar 'n mens sou hoop ons word gerespekteer vir wat ons vermag het, om vir so lank steeds ywerig te bly en elke dag op te daag. Ek is werklik trots om hierdie span af te rig."
Robertson, 'n groot gunsteling om die volgende All Black-afrigter te word, sê hoewel sy span dalk ongewild is buite die Crusaders-gebied, is sy spelers deurgaans nederig.
"Ons raak miskien baie opgewonde ná wedstryde, maar ons het steeds alle respek vir ons teenstaanders. Die feit dat ons elke week so hard werk, is 'n bewys daarvan," sê hy.
"Ons moet as 'n span verbeter om aan te hou wen. Ek hou daarvan om te glo dat ons gerespekteer word."
Die Crusaders vestig nou hul aandag op 'n nuwe trans-Tasmaanse reeks. Hulle pak volgende week die Brumbies, wat Saterdag in die Superrugby AU-eindstryd met 16-19 teen die Reds verloor het.